text: Varde er klar til dronningens besøg
  02 juni 2016 kl. 10.32
  Onsdag gjorde garderhusarerne klar. Heste og ryttere testede ruten i god tid inden besøget.
  Varde er ved at trække i det pæne tøj, så de er klar til Dronningens besøg.
  Fredag skal Hendes Majestæt Dronningen blandt andet køre karettur gennem Vardes gamle gader. Derfor testede garderhusarregimentet og deres heste onsdag ruten – dog uden karet.
  For os bliver det ikke større, end at ride en kongelig escorte for Hendes Majestæt Dronningen og borgmesterparret i Varde.
  
  Blandt rytterne er Esben Mortensen fra Esbjerg.
  - Det er selvfølgelig sjovt, fordi mange af dem, der kender mig, kommer for at se mig, sagde Esben Mortensen til TV SYD.
  Det er garderhusarernes hesteeskadron, der skal være klar til karetturen fredag. Esben Mortensen er på sin kun anden officielle escortetur.
  - Den første jeg red var i Fredensborg. Det er hestene vant til. Så det giver nogle uforudsete forhindringer at komme til en ny by. For heste bliver hurtigt bange, når de ser noget, de ikke kender.
  Hesteeskadronen holder til i Slagelse, og er kommet til Varde med 89 mand og 48 heste.
  - For os bliver det ikke større, end at ride en kongelig escorte for Hendes Majestæt Dronningen og borgmesterparret i Varde, siger escortechef ved Garderhusarregimentets Hesteskadron, Casper de Renouard, til TV SYD.
  Hestene er varmblodede og skal leve op til en række krav, for at kunne bruges. Men hesten som Esben Mortensen rider på, er alligevel lidt speciel.
  - Det har været Kronprinsesse Marys hest. Den har vi fået, fordi hun ikke havde så meget tid til at ride på den, slutter Esben Mortensen.
  